stanford-oval/wikipedia huggingface dataset:
בכל שנה בסתיו גיורא

"בכל שנה בסתיו גיורא" הוא שיר אבל וזיכרון שכתבה והלחינה נעמי שמר.
השיר נכתב לזכרו של גיורא שוהם, בנם של רות ושלמה גיורא שוהם שהיו ידידים קרובים של שמר ובעלה מרדכי הורוביץ שהכירו אותו עוד מנעוריו, ועליו סיפרה שמר כי "הוא היה הבטחה, בשורה, תחילתם של דברים. כרבים אחרים ניגן בגיטרה ותכנן את עתידו". שוהם נמנה עם הכוח שחצה את תעלת סואץ במלחמת יום הכיפורים ונהרג במבואות פאיד ב-20 באוקטובר 1973, בהיותו בן 21. נפילתו הייתה מכה קשה לשמר ולמשפחתה, ובעקבותיה החליטה לכתוב עליו את השיר. היא מאזכרת בשיר זה עוד שני בחורים שנפלו על הגנת המדינה, אותם תיארה כשוכנים עמו בשמיים ("במקום שבו אתה שוכן שוכנים החסד והחן"): יחיעם ויץ שהיה גם חובב מוזיקה ונפל בליל הגשרים ב-1946 ("ושם יחיעם עוד שר לו ומריע"), והבוטנאי חוקר הצמחים טוביה קושניר, שנפל עם מחלקת הל"ה ב-1948 ("טוביה מגדל עדיין איריסים שחורים ונדירים").
שמר מצטטת בשיר פסוק משיר המעלות: "אֶשָּׂא עֵינַי אֶל הֶהָרִים, מֵאַיִן יָבֹא עֶזְרִי", שנחשב כמזמור של זעקה ותחינה, ואומרים אותו בעת צרה. המוזיקאי עודד זהבי רואה בשילוב הפסוק זעקה של שמר על מות חיילים ושאלת 'מה קרה פה?' שלא נשמעה עד אז בשיריה, ובאה בניגוד לאתוס הגבורה שביטאה עד מלחמת יום כיפור.
השורה "הרוח המטורפת בגני עורפת את מיטב השושנים" הוא דימוי שגם הטבע משתתף בצער המשוררת. כל הבנים שנפלו (ובהם שוהם, ויץ וקושניר) מדומים בשיר למיטב השושנים בגן, ובניגוד לפרחים המסמלים פריחה ולבלוב, מתוארות השושנים כנערפות בידי רוח מטורפת, במשמעות אכזרית של הוצאה להורג. אביו של טוביה, שמעון קושניר, כתב לשמר על כך:
"בצלילי מנגינתך שלבת בין היקרים שוכני החסד והחן... עליהם ועל מיטב השושנים הנערפים בכל שנה בגינתך, עלו וירדו דמעותיי".
השיר הופיע בספר השירים השני של שמר מ-1975, הולחן כבלדה שקטה ובוצע על ידי אסתר שמיר, רוחמה רז, יהודית רביץ, נחמה הנדל ונעמי שמר.
הערות שוליים

↑  גיורא שוהם באתר יזכור
↑  ספר תהלים, פרק קכ"א, פסוק א'
↑  יוסי חרסונסקי, נעמי שמר, כל שנה בסתיו גיורא באתר "חרסונסקי מיוסיק"
↑  יוסי חרסונסקי, שם
↑  בכל שנה בסתיו גיורא באתר הספרייה הלאומית
דורון ארבלי

דורון ארבלי (נולד ב-1 ביוני 1962, כ"ח באייר ה'תשכ"ב) הוא עורך דין, איש עסקים, יזם ואיש ציבור ישראלי. כיום מכהן כיו"ר חברת החשמל ובעבר שימש כמנהל רשות המסים בישראל.
ביוגרפיה > ראשית חייו

ארבלי נולד בשנת 1962 בירושלים לאברהם וציונה, גדל בשכונת קטמון, ובגיל 12, עברו הוא ומשפחתו לקריית אתא. בגיל 14 הצטרף לפנימייה הצבאית שליד בית הספר הראלי בחיפה. עם סיום לימודיו החל את שירותו הצבאי בחיל השריון, אך בעקבות פציעה במהלך אחד האימונים, עבר לשרת בחיל המודיעין, והשתחרר בדרגת רס"ן. לאחר שחרורו למד מדעי המדינה באוניברסיטת חיפה, וסיים תואר שני במנהל ציבורי. בהמשך למד משפטים, תואר ראשון במרכז האקדמי כרמל ושני באוניברסיטת חיפה.
ביוגרפיה > רשות המיסים

את דרכו ברשות המיסים החל בשנת 1987 כחוקר, ובשנת 2000 הוצב בתפקיד נציג המכס בבריסל. עם חזרתו ארצה ב-2003 מונה למנהל מחלקת החקירות מכס ומע"מ חיפה וצפון. ובשנת 2006 החל לכהן כסמנכ"ל בכיר לחקירות ומודיעין ברשות המיסים.
בשנת 2008 התמנה ארבלי לראש מינהל המכס, בתפקיד הוביל שורה של רפורמות משמעותיות. הוא קידם את הקמת מערכת הסחר החדשה של מדינת ישראל, "שער עולמי", אשר ייעלה את תהליכי היבוא והיצוא. בנוסף, ייסד והפעיל את מערכת "גורם כלכלי מאושר" (AEO) שנועדה לעודד את הסחר, במיוחד את היצוא הישראלי, תוך הגברת הביטחון. במקביל, פיתח והנהיג את מערכת ה-"Single Window", המחברת את היבואנים, המכס והרשויות הרלוונטיות, ומאפשרת שירות מקוון, מהיר ויעיל ללא בירוקרטיה מיותרת. תחת הנהגתו, דורג מינהל המכס הישראלי למקום העשירי בדירוג ארגוני המכס בעולם של הבנק העולמי, והוטמעה מערכת איכות ומצוינות שהובילה לזכיית המינהל בפרס ראש הממשלה לאיכות ולמצוינות. כמו כן, יישם מבנה ותקינה חדשה לבתי המכס, מהלך ששיפר את השירות וההתנהלות המקצועית של המערכת כולה.
ב-2011 מונה למנהל רשות המיסים, במהלך כהונתו הוביל תהליכים מרכזיים לעיצוב חזון הרשות לשנים הבאות, כגון:
חתימה על הסכמי שכר חדשים ברשות
קליטה והכשרה של מאות עובדים בכל המערכים ברשות המיסים
פיתוח נושא חינוך למיסים בבתי הספר
שיפור תהליכי העבודה ברשות בעזרת שימוש במערכות ממוחשבות ופתרונות טכנולוגיים לעובדים
אחראי על יישום המלצות ועדת טרכטנברג לטיפול בחברות הארנק ולמלחמה בהון השחור
הוביל את הרפורמה במלחמה בהון השחור והעמקת הגבייה
ביוגרפיה > בית הדין לענייני עבודה

בשנת 2013 כיהן ארבלי כשופט בבית הדין לענייני שכר בשירות הציבורי.
ביוגרפיה > בנק הדואר

בין השנים 2016–2017 כיהן כמנכ"ל בנק הדואר, בתקופת כהונתו היה בנק הדואר חברת בת של דואר ישראל. במסגרת תפקידו הוביל את תהליך ההפרדה בין בנק הדואר לחברת הדואר, תוך הערכת ההשלכות הכלכליות של המהלך והובלת תיקוני חקיקה שנדרשו ליישום הרפורמה. במהלך כהונתו, ארבלי היה אחראי על גיבוש הסכמי שירות בין בנק הדואר לחברת הדואר, וכן על גיבוש הסכמים עם נציגות הוועדים. הוא פיתח תוכנית עסקית לשיפור ביצועי הבנק והגדלת הכנסותיו, בין היתר על ידי הכנסת מוצרים פיננסיים ובנקאיים חדשים בשיתוף פעולה עם גורמי חוץ. כחלק מתהליך ההתחדשות, הוא שם דגש על פיתוח תשתיות מחשוב ותמיכה טכנולוגית לכל סניפי בנק הדואר, לצד עבודה מול גורמי חקיקה לתיקון החוקים הנדרשים להשלמת יישום הרפורמה.
ביוגרפיה > שיכון ובינוי

דורון ארבלי שימש כיו"ר שיכון ובינוי והוביל את החברה להישגים משמעותיים. תחת הנהגתו, החברה זכתה בשלושה מכרזי ענק של משרד הביטחון להקמה ותפעול של קריית המודיעין, קריית התקשוב ומחנה רב-זרוע חדש. בנוסף, הוא קידם את הנפקת חברת הבת "שיכון ובינוי אנרגיה" ופיתח פרויקטים רבים של התחדשות עירונית, לצד בניית עשרות אלפי יחידות דיור, מבני תעשייה ומסחר.
ביוגרפיה > חברת החשמל

ב-2024 מונה ארבלי לתפקיד יו"ר חברת החשמל.
ביוגרפיה > קריירה עסקית

דורון ארבלי הוא גם הבעלים של חברת ייעוץ המסייעת ומייעצת לחברות, ארגונים ויחידים בנושאי מיסוי אל מול רשות המיסים, כולל מס הכנסה, מע"מ, מכס ומיסוי מקרקעין. הוא העניק ייעוץ ארגוני לחברות פרטיות, ציבוריות וממשלתיות, תוך התמקדות בתהליכי עבודה, מבנה ארגוני, ייעול שרשרת האספקה ורגולציה מול גורמי ממשל שונים.
ביוגרפיה > ספר

בשנת 2015 הוציא את ספרו "כסף שחור" העוסק בסוגיית ההון השחור במדינת ישראל והשלכותיו.
חיים אישיים

ארבלי נשוי למיכל ואב לארבעה ילדים. מתגורר בקריית אתא.
הערות שוליים

↑  גולן חזני, ועדת המינויים אישרה את מינוי דורון ארבלי כדירקטור בחברת החשמל - בדרך לתפקיד היו"ר, באתר כלכליסט, 14 בפברואר 2024
↑  מנהלים לדורותיהם, באתר רשות המסים בישראל
↑  דורון ארבלי, באתר "בהשקט ובבטחה"
↑  אלה לוי-וינריב, ‏"העולם של העלמת מס והלבנת הון בישראל הוא עמוק ושורשי", באתר גלובס, 23 בספטמבר 2016
↑  הניו יורק טיימס, ארבעה מינויים חדשים בצמרת רשות המסים; בר-זכאי מספר 2, באתר TheMarker‏, 14 במרץ 2006
↑  הדר קנה, מינויים חדשים ברשות המסים: דורון ארבלי ישמש ראש מינהל המכס, באתר כלכליסט, 15 ביוני 2008
↑  אביטל להב, סוף לפרשה: ארבלי ימונה למנהל רשות המסים, באתר ynet, 18 במרץ 2012
↑  נווית זומר, רשות המסים תחנך בני נוער לא להעלים מס, באתר ynet, 3 ביולי 2012
↑  אלירן מלכי, דורון ארבלי מונה למנכ"ל בנק הדואר, באתר כלכליסט, 7 בינואר 2016
↑  עומרי כהן, ‏עו"ד דורון ארבלי ימונה ליו"ר שיכון ובינוי; תמיר כהן ימשיך לכהן כמנכ"ל החברה, באתר גלובס, 28 בפברואר 2022
↑  גולן חזני, ועדת המינויים אישרה: דורון ארבלי ישמש יו"ר חברת החשמל, באתר ynet, ‏26 בפברואר 2024
↑  ארבלי רגולציה ופתרונות מס, אתר החברה של ארבלי
↑  כסף שחור: הברחות והעלמות מס - החקירות שחשפו את הפרשות הגדולות, באתר סימניה
שי קונסטנטין

שי חיים קונסטנטין (נולד ב-27 ביוני 1996) הוא כדורגלן ישראלי המשחק בעמדת המגן הימני בעירוני טבריה.
קריירה

קונסטנטין החל לשחק כדורגל בקבוצות הילדים של הפועל צפרירים חולון, וכשהיה בן 12 עבר למחלקת הנוער של בני יהודה תל אביב. ב-13 במרץ 2015 ערך את הופעת הבכורה שלו בקבוצה הבוגרת של המועדון, כשנכנס כמחליף בניצחון 2–1 על עירוני טבריה בליגה הלאומית, ושבוע לאחר מכן פתח בהרכב במשחק מול מכבי הרצליה שהסתיים בתיקו 0–0. בסך הכל ערך קונסטנטין ארבע הופעות בקבוצה הבוגרת בעונת 2014/2015, ולאחר שהקבוצה עלתה לליגת העל המשיך לשחק בקבוצת הנוער, ובמקביל ערך 11 הופעות במדי הקבוצה הבוגרת בליגת העל. בעונת 2016/2017 שותף בשמונה משחקים בכל המסגרות, מתוכם חמישה משחקים בליגת העל, ובתום העונה זכה עם הקבוצה בגביע המדינה. הוא לא שותף בניצחונה של בני יהודה על מכבי תל אביב בפנדלים במשחק הגמר.
ב-15 בינואר 2018 הושאל להפועל נצרת עילית מהליגה הלאומית. ב-11 במאי 2018 כבש את שער הבכורה שלו בקריירה, בהפסד 3–4 להפועל תל אביב, ובאותו משחק הורחק לראשונה בכרטיס אדום.
לקראת עונת 2018/2019 חזר לבני יהודה, ותפס את מקומו בהרכב של מאור קנדיל שעזב למכבי תל אביב. ב-2 בספטמבר 2018 כבש את שער הבכורה שלו בליגת העל, בתיקו 2–2 נגד מכבי פתח תקווה.
ב-25 ביוני 2019 חתם בקבוצת בית"ר ירושלים לשלוש עונות. בית"ר ירושלים שילמה עבורו לבני יהודה 400 אלף שקל, ובנוסף העבירה את הזכויות על כרטיסו של אבישי כהן אשר שיחק בבני יהודה כמושאל. ב-6 בספטמבר 2019 כבש את שער הבכורה שלו במדי בית"ר בניצחון 0–3 על מכבי נתניה.
ב-23 במאי 2021 חתם לשלוש שנים במכבי נתניה, עמה זכה בגביע הטוטו לעונת המשחקים 2022/23.
ב-17 ביולי 2023 חתם בעירוני טבריה. בסיום העונה העפיל עם הקבוצה לליגת העל.
חיים אישיים

קונסטנטין הוא בנו של כדורגלן העבר משה קונסטנטין.
תארים

גביע המדינה: 2016/2017, 2018/2019
גביע הטוטו: 2019/2020
גביע הטוטו: 2022/2023
גביע הטוטו לליגה הלאומית: 2023/2024
הערות שוליים

↑   עירד צפריר, המגן הלוהט של בני יהודה מסביר: איך שחקן הגנה הופך לפנדליסט של הקבוצה, באתר הארץ, 31 במרץ 2019
↑  יגאל גולדשטיין, ‏קונסטנטין הושאל מבני יהודה לנצרת עילית, באתר ערוץ הספורט, 15 בינואר 2018
↑  אופיר סער‏, בית"ר ירושלים: שי קונסטנטין חתם לשלוש שנים, באתר וואלה, 25 ביוני 2019
↑  מאור נחמני, ‏שי קונסטנטין חתם במכבי נתניה לשלוש שנים, באתר ONE‏, 23 במאי 2021
↑  ‏עירוני טבריה ממשיכה להשקיע: שי קונסטנטין חתם, באתר ספורט1, 17 ביולי 2023
קתרין קונין

קתרין קונין (נולדה ב-16 במרץ 2006) היא שחיינית אמנותית ישראלית, זוכת מדליית ארד קבוצתית באליפות אירופה (בודפשט 2020) בתרגיל חופשי.
קריירה > 2021 > מדליית ארד באליפות אירופה

באליפות אירופה שנערכה בבודפשט שבהונגריה במאי זכתה במדליית ארד בתרגיל קבוצתי חופשי יחד עם שלי בובריצקי, עדן בלכר, אריאל נשיא, מאיה דורף, ניקול נחשונוב, פולינה פריקזצ'יקובה ונוי גזלה בתוצאה של 86.8000 נקודות, אחרי אוקראינה (95.0667 נקודות) וספרד (91.2333 נקודות). בתרגיל הטכני סיימה הקבוצה במקום החמישי בתוצאה של 82.7741 נקודות.
קריירה > 2022

באליפות העולם שנערכה בבודפשט ביוני סיימה במקום חמישי בתרגיל קומבינציה קבוצתי יחד עם עדן בלכר, שלי בובריצקי, מאיה דורף, נוי גזלה, ניקול נחשונוב, אריאל נשיא, פולינה פריקזצ'יקובה, נטע רוביצ'ק ושני שרייזין בתוצאה של 85.9667 נקודות. בנוסף, סיימה יחד עם עדן בלכר, שלי בובריצקי, מאיה דורף, נוי גזלה, ניקול נחשונוב, אריאל נשיא, ופולינה פריקזצ'יקובה במקום שביעי בתרגיל קבוצתי טכני בתוצאה של 84.5315 נקודות, ובמקום עשירי בתרגיל קבוצתי חופשי בתוצאה של 85.5667 נקודות.
באליפות אירופה שנערכה ברומא שבאיטליה באוגוסט סיימה במקום חמישי בתרגיל קומבינציה קבוצתי יחד עם שלי בובריצקי, מאיה דורף, נוי גזלה, ניקול נחשונוב, אריאל נשיא, אביטל פודקופייב, פולינה פריקזצ'יקובה, נטע רוביצ'ק ושני שרייזין. בנוסף, סיימה יחד עם שלי בובריצקי, מאיה דורף, נוי גזלה, ניקול נחשונוב, אריאל נשיא, פולינה פריקזצ'יקובה ושני שרייזין במקום חמישי בתרגיל קבוצתי טכני בתוצאה של 82.9956 נקודות, ובמקום חמישי בתרגיל קבוצתי חופשי בתוצאה של 86.0333 נקודות.
קריירה > 2023 > אלופת המשחקים האירופיים

במשחקים האירופיים שנערכו בקרקוב שבפולין ביוני זכתה במדליית זהב בתרגיל קומבינציה קבוצתי יחד עם עדן בלכר, שלי בובריצקי, מאיה דורף, נוי גזלה, איה מזור, ניקול נחשונוב, אריאל נשיא, נטע רוביצ'ק ושני שרייזין בתוצאה של 248.6083 נקודות, לפני גרמניה (163.3205 נקודות) וטורקיה (135.7999 נקודות). בנוסף, זכתה במדליית ארד בתרגיל קבוצתי חופשי יחד עם שלי בובריצקי, מאיה דורף, נוי גזלה, איה מזור, ניקול נחשונוב, אריאל נשיא ונטע רוביצ'ק בתוצאה של 243.600 נקודות, אחרי ספרד (261.6374 נקודות) ואיטליה (253.4709 נקודות). בתרגיל קבוצתי אקרובטי סיימה במקום רביעי יחד עם עדן בלכר, מאיה דורף, ניקול נחשונוב, נטע רוביצ'ק, שלי בובריצקי, שני שרייזין ואריאל נשיא בתוצאה של 179.4000 נקודות.
באליפות העולם שנערכה בפוקואוקה שביפן ביולי סיימה במקום חמישי בתרגיל קבוצתי חופשי יחד עם אריאל נשיא, נטע רוביצ'ק, ניקול נחשונוב, איה מזור, נוי גזלה, מאיה דורף ושלי בובריצקי בתוצאה של 247.7290 נקודות, במקום שמיני בתרגיל קבוצתי טכני יחד עם נטע רוביצ'ק, ניקול נחשונוב, עדן בלכר, נוי גזלה, מאיה דורף, אריאל נשיא ושלי בובריצקי בתוצאה של 248.4117 נקודות, ובמקום שמיני בתרגיל קבוצתי אקרובטי יחד עם שלי בובריצקי, שני שרייזין, מאיה דורף, אריאל נשיא, נטע רוביצ'ק, ניקול נחשונוב ועדן בלכר בתוצאה של 199.9667 נקודות.
קריירה > 2024

באליפות העולם שנערכה בדוחה שבקטר בפברואר סיימה במקום שביעי בתרגיל קבוצתי טכני יחד עם עדן בלכר, שלי בובריצקי, מאיה דורף, איה מזור, ניקול נחשונוב, אריאל נשיא ונטע רוביצ'ק, במקום שמיני בתרגיל קבוצתי חופשי יחד עם שלי בובריצקי, מאיה דורף, נוי גזלה, איה מזור, ניקול נחשונוב, אריאל נשיא ונטע רוביצ'ק בתוצאה של 259.3188 נקודות, ובמקום תשיעי בתרגיל קבוצתי אקרובטי יחד עם עדן בלכר, שלי בובריצקי, מאיה דורף, נוי גזלה, ניקול נחשונוב, אריאל נשיא ונטע רוביצ'ק בתוצאה של 188.5401 נקודות.
הערות שוליים

↑  היסטוריה: ארד לישראל באל' אירופה בשחייה אמנותית! באתר הרשמי של ערוץ הספורט, 14 במאי 2021
↑  ליאור ברטל, מדליית זהב לנבחרת ישראל בשחייה אמנותית במשחקים האירופיים בפולין, באתר דבר העובדים בארץ ישראל, ‏2023-06-23
↑  רקובסקי, עידו. "נבחרת ישראל בשחייה אומנותית זכתה בארד בתרגיל הקבוצתי באליפות אירופה". Haaretz הארץ. נבדק ב-2025-03-15.
ישראל קרישטל

| --- | --- |

ישראל קרישטל, חוגג בר מצווה מאוחרת, 30 בספטמבר 2016
 לידה:  15 בספטמבר 1903 ז'רנוב, האימפריה הרוסית
 פטירה:  11 באוגוסט 2017  (בגיל 113) חיפה, ישראל 
 מדינה:  האימפריה הרוסית, הרפובליקה העממית הפולנית, הרפובליקה הפולנית השנייה, ישראל 
 מקום קבורה:  בית הקברות היהודי שדה יהושע (כפר סמיר) 
 תאריך עלייה:  1950
 מקום מגורים:  חיפה, ישראל
 תקופת הפעילות:  1920–2017 (כ־97 שנים)
 השקפה דתית:  יהדות 
 מספר צאצאים:  3 
 
תעודת רישום מגורים - משפחת קרישטל - לודז' 1918
תמונה מתוך תעודה המעידה על שנת לידתו של ישראל קרישטל, שהונפקה ב-1931, כשהיה בן 28, התגלתה בפולין ונמסרה למשפחה
ישראל יצחק קרישְׂטל (כ"ג באלול ה'תרס"ג, 15 בספטמבר 1903 - כ' באלול ה'תשע"ז, 11 באוגוסט 2017) היה יצרן ממתקים אשר הוכר כניצול השואה המבוגר ביותר אי פעם. בשנת 2016, בהגיעו לגיל 112, הוכרז על ידי גינס שיאי עולם כגבר המבוגר ביותר החי בעולם. קרישטל הוא הישראלי והיהודי שהגיע לגיל המופלג ביותר, שתאריך לידתו ידוע בוודאות. נכון לשנת 2024, הוא במקום ה-11 ברשימת הגברים המבוגרים ביותר שתועדו אי פעם בעולם.
ביוגרפיה

קרישטל נולד למשפחה יהודית דתית בז'רנוב שבפולין, אז חלק מהאימפריה הרוסית. בגיל שלוש החל ללמוד ב"חדר", וקיבל חינוך יהודי דתי. בגיל 10 התייתם מאמו. עם פרוץ מלחמת העולם הראשונה נלקח אביו בשבי הרוסי, וקרישטל לא ראה אותו במשך ארבע שנים. הוא ואחיו פוצלו בין דודיהם, ובגיל 12 הוא עבר לגור עם דודתו. בתום המלחמה שב האב לביתו, אך נפטר זמן קצר לאחר מכן, בפורים 1919, כאשר קרישטל היה בן 15 וחצי.
בשנת 1920 עבר ללודז', והחל לעבוד במפעל הממתקים המשפחתי, שבו הפך למומחה בייצור ממתקים. נישא בשנת 1928 ונולדו לו שני ילדים. לאחר כיבוש פולין בידי גרמניה הנאצית ופרוץ מלחמת העולם השנייה המשיך בייצור ממתקים, גם כשהייה בגטו לודז', חלק מהזמן בסתר וחלק מהזמן בעידודו של מרדכי חיים רומקובסקי, ראש היודנראט בגטו. שני ילדיו נפטרו בגטו. עם חיסול הגטו באוגוסט 1944 נשלחו הוא ואשתו למחנה ההשמדה אושוויץ. אשתו נספתה במחנה והוא נשלח לעבודת כפייה, אך שרד. עם שחרור המחנה בידי הצבא האדום, נלקח לבית חולים וחזר לייצר ממתקים לחיילי הצבא. הוא חזר ללודז' ושיקם את חנות הממתקים שלו.
ישראל נישא בשנית ב-1947 ונולד לו בן. בשנת 1950 עלה לישראל עם משפחתו, התיישב בחיפה, ונולדה לו בת. תחילה עבד במפעל ממתקים מקומי ובהמשך הפך לעצמאי, ייצר ממתקים בביתו ומכר אותם בקיוסק. בשנת 1952 פתח מפעל לממתקים, "שר את קרישטל", שפעל עד 1970. עם סגירת המפעל חזר לייצר ממתקים בביתו עד לפרישתו לגמלאות.
בפברואר 2014, בהיותו בן 110, קרישטל היה ניצול השואה המבוגר ביותר בשעתו ואחד הגברים מאריכי-החיים ביותר בעולם. בינואר 2016, לאחר פטירתו של יאסוטרו קואידה (אנ') מיפן, הפך קרישטל לגבר המבוגר בעולם. במרץ 2016 הוכר רשמית על ידי ספר השיאים של גינס כגבר המבוגר בעולם, על פי מסמכים שנמצאו בפולין ושאישרו את גילו. קרישטל התגאה בהיותו מניח התפילין הוותיק ביותר החי בדורו. הוא נפטר ב-11 באוגוסט 2017, בגיל 113 ו-330 ימים.
ראו גם

זכריה בראשי
הערות שוליים

↑  "World's oldest man, Auschwitz survivor Yisrael Kristal dies". BBC News (באנגלית בריטית). 2017-08-11. נבדק ב-2022-01-07.
| --- | --- |
בקרת זהויות :  NLI: 987007604076405171  PLWABN: 9810634776505606  VIAF: 161145911055627060500   WorldCat (עם VIAF): 161145911055627060500
משימה בלתי אפשרית: חשבון סופי

| --- | --- |

 בימוי:  כריסטופר מק'קווארי 
 הופק בידי:  טום קרוז 
 תסריט:  כריסטופר מק'קווארי, Erik Jendresen 
 עריכה:  אדי המילטון 
 שחקנים ראשיים:  טום קרוז (אית'ן האנט) סיימון פג (Benji Dunn) Charles Parnell פרדריק שמידט גרג טרזן דייוויס שיי ויגהאם Rolf Saxon טומי ארל ג'נקינס מארק גאטיס קייטי אובריאן אנג'לה באסט Lucy Tulugarjuk אינדירה וארמה טראמל טילמן האנה וודינגהאם ג'נט מק'תיר וינג ריימס ונסה קירבי היילי אטוול רבקה פרגוסון ניק אופרמן אסאי מורלס Mariela Garriga פום קלמנטיף הולט מקלני הנרי צ'רני Stephen Oyoung 
 מוזיקה:  לורן באלף 
 צילום:  פרייזר טגארט 
 מדינה:  ארצות הברית 
 חברה מפיצה:  פרמאונט 
 הקרנת בכורה:  23 במאי 2025 
 שפת הסרט:  אנגלית 
 סוגה:  סרט פעולה, סרט ריגול 
 תקציב:  400 מיליון דולר
 הכנסות באתר מוג'ו:   missionimpossible8
 סרט קודם:  "משימה בלתי אפשרית: נקמת מוות – חלק ראשון"
 דף הסרט ב־IMDb
 
משימה בלתי אפשרית: חשבון סופי (באנגלית: Mission: Impossible - The Final Reckoning) הוא סרט קולנוע אמריקאי מז'אנר פעולה, מותחן וריגול, אשר עתיד לצאת לאקרנים בשנת 2025. זהו הסרט השמיני בסדרת הסרטים "משימה בלתי אפשרית" שמתבססים על סדרת טלוויזיה באותו שם. הסרט נכתב ובוים על ידי כריסטופר מק'קווארי, ומככבים בו טום קרוז, היילי אטוול, וינג ריימס, הנרי צ'רני, סיימון פג, רבקה פרגוסון, וונסה קירבי, ששבים לגלם את דמויותיהם מהסרטים הקודמים.
צוות השחקנים

טום קרוז בתפקיד אית'ן האנט, הגיבור הראשי. סוכן כוח משימה בלתי אפשרית (IMF) ומנהיג הצוות.
היילי אטוול בתפקיד גרייס, גנבת לשעבר שהפכה לסוכנת בכוח משימה בלתי אפשרית.
וינג ריימס בתפקיד לות'ר סטיקל, סוכן טכני בכוח משימה בלתי אפשרית וחברו הטוב ביותר של אית'ן
סיימון פג בתפקיד בנג'י דאן, סוכן שדה טכני של ה-IMF וחבר בצוות של האנט.
ונסה קירבי בתפקיד אלנה מיצופוליס, סוחרת נשק בשוק השחור המכונה גם האלמנה הלבנה וכן בתה של מקס מהסרט הראשון.
אסיי מורלס בתפקיד גבריאל. טרוריסט המציג את עצמו כסוכן של "הישות". לו ולאית'ן יש עבר משותף מהימים בהם אית'ן טרם הצטרף ל-IMF.
פום קלמנטיף בתפקיד פריס, מתנקשת צרפתייה.
מריאלה גאריגה בתפקיד מארי, אישה עם עבר משותף לאית'ן וגבריאל.
הנרי צ'רני בתפקיד יוג'ין קיטרידג', מנהל ה-IMF לשעבר בסרט הראשון בזיכיון אשר הפך למנהל ב-CIA.
הולט מק'קלני בתפקיד שר ההגנה ברנשטיין.
ג'נט מקטיר
ניק אופרמן בתפקיד סידני, יו"ר המטות המשולבים.
האנה וודינגהאם
אנג'לה באסט בתפקיד אריקה סלואן, מנהלת ה-CIA לשעבר אשר בהווה מכהנת כנשיאת ארצות הברית. באסט שיחה באותה התפקיד גם בסרט "משימה בלתי אפשרית: התרסקות".
שיי ויגהאם בתפקיד ג'ספר בריגס, סוכן מודיעין אמריקאי שמנסה ללכוד את אית'ן בהוראת ה-CIA.
גרג טרזן דייוויס בתפקיד דגאס, סוכן CIA ושותפו של ג'ספר בריגס אשר מנסה ללכוד את אית'ן.
צ'ארלס פארנל בתפקיד ראש משרד הסיור הלאומי.
פרדריק שמידט בתפקיד זולה מיצופוליס, אחיה של אלנה.
רולף סקסון בתפקיד ויליאם דונלו, אנליסט של ה-CIA.
טומי ארל ג'נקינס בתפקיד הקולונל ברדיק.
הערות שוליים

↑  Lewis, Hilary (2024-11-11). "'Mission: Impossible 8' Now Titled 'The Final Reckoning'". The Hollywood Reporter (באנגלית אמריקאית). נבדק ב-2024-11-12.
↑  Franklin, Garth (21 באוקטובר 2022). "Mariela Garriga Joins M:I-7 & M:I-8". Dark Horizons (באנגלית אמריקאית). ארכיון מ-3 בנובמבר 2022. נבדק ב-22 באוקטובר 2022. {{cite web}}:  (עזרה)
↑  McPherson, Christopher (10 במרץ 2023). "'Mission: Impossible - Dead Reckoning Part 2' Adds Hannah Waddingham". Collider. ארכיון מ-10 במרץ 2023. נבדק ב-10 במרץ 2023. {{cite web}}:  (עזרה)
↑  Moreau, Jordan (10 במרץ 2023). "'Mission: Impossible 8' Casts 'Ted Lasso' Star Hannah Waddingham". Variety. ארכיון מ-10 במרץ 2023. נבדק ב-10 במרץ 2023. {{cite web}}:  (עזרה)
| "משימה בלתי אפשרית" |
| --- | --- | --- |
| סדרת הסרטים | משימה בלתי אפשרית (1996) • משימה בלתי אפשרית 2 (2000) • משימה בלתי אפשרית 3 (2006) • משימה בלתי אפשרית - קוד הצללים (2011) • משימה בלתי אפשרית: אומת הנוכלים (2015) • משימה בלתי אפשרית 6 (2018) • משימה בלתי אפשרית 7 (2023) • משימה בלתי אפשרית 8 (2025) |  |
| דמויות | ג'ים פלפס • אית'ן האנט • לות'ר סטיקל • ויליאם ברנדט • בנג'י דאן |  |
טום קרוז • פיטר גרייבס • בריאן דה פלמה • ג'יי ג'יי אברהמס • ברוס גלר
איה מזור

איה מזור (נולדה ב-19 במאי 2007) היא שחיינית אמנותית ישראלית, אלופת המשחקים האירופיים (קרקוב 2023) בתרגיל קומבינציה קבוצתי.
קריירה > 2023 > אלופת המשחקים האירופיים

במשחקים האירופיים שנערכו בקרקוב שבפולין ביוני זכתה במדליית זהב בתרגיל קומבינציה קבוצתי יחד עם עדן בלכר, שלי בובריצקי, מאיה דורף, קתרין קונין, נוי גזלה, ניקול נחשונוב, אריאל נשיא, נטע רוביצ'ק ושני שרייזין בתוצאה של 248.6083 נקודות, לפני גרמניה (163.3205 נקודות) וטורקיה (135.7999 נקודות). בנוסף, זכתה במדליית ארד בתרגיל קבוצתי חופשי יחד עם שלי בובריצקי, מאיה דורף, קתרין קונין, נוי גזלה, ניקול נחשונוב, אריאל נשיא ונטע רוביצ'ק בתוצאה של 243.600 נקודות, אחרי ספרד (261.6374 נקודות) ואיטליה (253.4709 נקודות).
קריירה > 2023

באליפות העולם שנערכה בפוקואוקה שביפן ביולי סיימה במקום חמישי בתרגיל קבוצתי חופשי יחד עם אריאל נשיא, נטע רוביצ'ק, ניקול נחשונוב, נוי גזלה, קתרין קונין, מאיה דורף ושלי בובריצקי בתוצאה של 247.7290 נקודות.
קריירה > 2024

באליפות העולם שנערכה בדוחה שבקטר בפברואר סיימה במקום שביעי בתרגיל קבוצתי טכני יחד עם עדן בלכר, שלי בובריצקי, מאיה דורף, קתרין קונין, ניקול נחשונוב, אריאל נשיא ונטע רוביצ'ק בתוצאה של 237.6533 נקודות, ובמקום שמיני בתרגיל קבוצתי חופשי יחד עם שלי בובריצקי, מאיה דורף, קתרין קונין, נוי גזלה, ניקול נחשונוב, אריאל נשיא ונטע רוביצ'ק בתוצאה של 259.3188 נקודות.
הערות שוליים

↑  ליאור ברטל, מדליית זהב לנבחרת ישראל בשחייה אמנותית במשחקים האירופיים בפולין, באתר דבר העובדים בארץ ישראל, ‏2023-06-23
↑  רקובסקי, עידו. "נבחרת ישראל בשחייה אומנותית זכתה בארד בתרגיל הקבוצתי באליפות אירופה". Haaretz הארץ. נבדק ב-2025-03-15.
מצר רוד איילנד

| --- | --- |

מצר רוד איילנד, מסומן בכתם ורוד
 מידע כללי
 מיקום:  האוקיינוס האטלנטי 
 סוג:  מפרץ 
 מידע נוסף
 מדינות באגן הניקוז:  ארצות הברית 
 קואורדינטות:  41°26′00″N 71°12′58″W﻿ / ﻿41.433333333333°N 71.216111111111°W﻿ / 41.433333333333; -71.216111111111
  (למפת רוד איילנד מוגדלת) פרובידנס ווריק קרנסטון פוטאקט וונסוקט סאות' קינגסטאון מסצ'וסטס קונטיקט האוקיינוס האטלנטימצר רוד איילנד(למפת רוד איילנד רגילה) פרובידנס ווריק קרנסטון פוטאקט וונסוקט סאות' קינגסטאון מסצ'וסטס קונטיקט האוקיינוס האטלנטימצר רוד איילנד
 
מצר רוד איילנד (באנגלית: Rhode Island Sound) הוא מֵצַר ימי מול חופי מדינת רוד איילנד בארצות הברית בפתח מפרץ נָארָאגָאנְסֶט(אנ'). הוא מהווה הרחבה מזרחית של מצר בלוק איילנד, ונפתח לאוקיינוס האטלנטי בין בלוק איילנד ומרתה'ס ויניארד. במערב גובל בלוק איילנד עם מצר לונג איילנד.
גאוגרפיה > היווצרות המצר והאיים

היווצרות המצר והאיים שמסביבו קשורים באותו תהליך. מדובר בשכבת הקרח של לורנטייד(אנ') שלפני כ-25,000 שנה התפשטה ל"שמיכה" של אלפי קילומטרים רבועים של קנדה וארצות הברית. הקצה הדרומי שלה הגיע בערך למקום בו שוכנים כיום מרתה'ס ויניארד, ננטקט, בלוק איילנד ולונג איילנד. עובי של קילומטר עד שני קילומטרים של שכבת הקרח נעה דרומה על פני הנוף הקדום, והביאה עימה סלעים גדולים, אבנים וחול שגרף. כשהקצה הדרומי שלו נמס, שוחררו כמויות אדירות של מי נמס ופסולת סלעית, ויצרו את מרתה'ס ויניארד, ננטקט והאיים האחרים. פני הים שהיו נמוכים בכ-122 מ' ממה שהוא היום, עלו שוב, והתפתחו סביבות שפכים של נהרות שערוציהם נחרצו על ידי זיזים של הקרחון וכן וחופים וביצות מלח.
גאוגרפיה > גאוגרפיה עכשווית

מבחינה גאוגרפית, מצר רוד איילנד הוא הרחבה מזרחה של מצר בלוק איילנד. מצר ויניארד ומפרץ בוזארדס הם הרחבה מזרחה וצפון-מזרחה, בהתאמה, של מצר רוד איילנד. מצר רוד איילנד הוא בגודל של כ-2,500 קמ"ר ויש לו עומק מרבי של 60 מטר. גבהי הגלים הממוצעים שם נעים בין מטר אחד לשלושה. סירקולציית המים ועוצמת הזרם מושפעים בעיקר מהגאולוגיה שמסביב ולא מעוצמת הרוח. זה גורם לבתי הגידול בקרקעית הים במצר להשתנות ללא הרף.
תחבורה ימית

רוב תנועת הספנות במצר מקורה באוקיינוס לתוך מפרץ נאראגנסט וממנו לנמל פרובידנס, רוד איילנד. התנועה מורכבת מכלי שיט המספקים פחם ומוצרי נפט. מוצרים אלה הם קריטיים במתן מענה לצורכי האנרגיה של רוד איילנד, צפון מזרח קונטיקט ודרום מזרח מסצ'וסטס. בנוסף, החל משנת 2007, החל ייצוא של מכוניות משומשות מנמל פרובידנס אל מערב אפריקה והמזרח התיכון.
תהליכים סדימנטריים

מחקרים שנערכו בשנת 2006 על ידי תוכנית הים והגאולוגיה של החוף מטעם המכון הגאולוגי האמריקאי ומרכז המשאבים של מצר לונג איילנד, השתמשו במודלים דיגיטליים של שטח, כדי ליצור תיאורים טופוגרפים של מאפיינים קרחוניים ותצורות סלע קרחוניות שאינן ידועות. ממצאי המחקרים הצביעו על כך שהובלת משקעים נֶטוֹ היא מערבה, על פני החלק הצפוני של אזור המחקר ליד פישרס איילנד(אנ'), ועל פני החלק הדרומי ליד Great Gull Island(אנ'). בהשוואה למצר בלוק איילנד, הרי שמצר רוד איילנד נוטה יותר לריבוד משקעים (סדימנטים) מאחר שזרמי המים פחות דינמיים באזור זה.
חי וצומח > אצות

צפיפות אוכלוסיית האצות גבוהה יותר במצר רוד איילנד בהשוואה למיקומים ממוזגים אחרים. עם זאת, למרות שהייצור השנתי של אצות שם גבוה יותר, הפריון של צמחים בודדים נמוך יותר, בגלל הצטברות ביומסה נמוכה יותר של אצות פוקואידיות(אנ'). מחקרים שנערכו בין השנים 1983 ו-1985 המחישו שלמיני אצות כמו Laminaria saccharina(אנ') החיים במימי המצר של רוד איילנד, יש הצטברות חנקן מקסימלית ברקמותיהם, הנמצאת במתאם ישיר עם רמות חנקן אנאורגניות מקסימליות, ברקמות של מיני אצות אחרות בסביבה.